**«Астана ЭКСПО-2017» ҰК» АҚ Директорлар кеңесінің 2018 жылғы**

**31 қаңтардағы шешіміне**

**2-қосымша**

**(отырыстың №1 хаттамасы)**

**«QazExpoCongress» ҰК» АҚ Директорлар кеңесінің Стратегиялық жоспарлау жөніндегі комитеті туралы ереже**

1. **Жалпы ережелер**
2. «QazExpoCongress» ҰК» АҚ Директорлар кеңесінің Стратегиялық жоспарлау жөніндегі комитеті туралы осы Ереже (бұдан әрі – Ереже) Қазақстан Республикасының заңнамасына, Жарғыға, корпоративтік басқару кодексіне және «QazExpoCongress» ҰК» АҚ (бұдан әрі – Қоғам) басқа да ішкі құжаттарына сәйкес әзірленді.
3. Ереже Қоғамның Директорлар кеңесінің Стратегиялық жоспарлау комитетінің (бұдан әрі – Комитет) мәртебесі мен функцияларын, құқықтары мен міндеттерін, оны қалыптастыру, жұмыс істеу тәртібін айқындайды.
4. Комитет Қоғамның Директорлар кеңесінің отырысында қаралғанға дейін неғұрлым маңызды мәселелер шеңбері бойынша толық талдау жүргізу және ұсынымдарды әзірлеу үшін құрылады.
5. Комитет Қоғамның Директорлар кеңесіне есеп береді және оған Қоғамның Директорлар кеңесі және осы Ереже берген өкілеттіктер шеңберінде әрекет етеді.
6. Өз қызметінде Комитет Қазақстан Республикасының заңнамасын, Қоғамның Жарғысын, Қоғамның Директорлар кеңесі туралы Ережені, осы Ережені, Қоғамның Жалғыз акционері мен Директорлар кеңесінің шешімдерін басшылыққа алады.

**2. Комитеттің негізгі функциялары**

1. Қоғам қызметінің тиімділігін, оның ұзақ мерзімді құнын және тұрақты дамуын арттыруға ықпал ететін іс-шараларды әзірлеу жөніндегі мәселелерді қоса алғанда, Комитеттің негізгі функциялары Қоғамның Директорлар кеңесіне басым бағыттарды әзірлеу және оны дамыту стратегиясы мәселелері бойынша ұсынымдарды әзірлеу және ұсыну болып табылады.

**3. Комитеттің құзыреті**

1. Комитет мынадай мәселелер бойынша Қоғамның Директорлар кеңесіне ұсынымдар әзірлейді:
2. Қоғамның даму стратегиялары, стратегиялық мақсаттары, стратегиялық жоспарлары, бағдарламалары;
3. Ірі мәмілелерді немесе Қоғамның жасауға мүдделілігі бар мәмілелерді жасасу;
4. Қоғамның басқа заңды тұлғаларға, сондай-ақ Қоғамның филиалдары мен өкілдіктерін ашуға және жабуға қатысуы;
5. Қоғамда инновацияларды дамыту және инновацияларды дамыту бөлігінде Қоғамның бекітілген мақсаттары мен міндеттерін орындауды бағалау;
6. Қоғамның активтерді басқару саясаты;
7. инвесторларға қатысты Қоғамның саясаты;
8. Қоғамның даму стратегиясын іске асыру, стратегиялық негізгі көрсеткіштердің нысаналы мәндеріне қол жеткізу жөніндегі жоспарларды орындау;
9. бірігу, қосылу, бөліну, алыну түріндегі Қоғамды қайта құрумен байланысты кейбір стратегиялық шешімдерді әзірлеу;
10. Директорлар кеңесінің тапсырмаларына және/немесе Қоғамның ішкі құжаттарының ережелеріне сәйкес өз құзыреті шегіндегі өзге де мәселелер бойынша.
11. Комитет мүшелерінің комитеттерге қатысуын қоса алғанда, Комитеттің жұмысы туралы жыл сайынғы есепті, комитеттің жұмысы туралы ақпаратты (комитеттердің ұсынымдарына сәйкес Директорлар кеңесі қабылдаған шешімдердің үлесі туралы ақпаратты) Директорлар кеңесіне ұсынады;

**4. Комитет мүшелерінің құқықтары мен міндеттері**

1. Комитет мүшелерінің құқықтары:

1) Директорлар кеңесінің, Комитеттердің, Басқарманың, Ішкі аудит қызметінің мүшелерінен, Корпоративтік хатшыдан және Қоғамның өзге де қызметкерлерінен құжаттарды, есептерді, түсініктемелерді және басқа да ақпаратты сұрату;

2) Қоғамның лауазымды тұлғалары мен басқа да қызметкерлерін өз отырыстарына шақыру;

3) стратегиялық жоспарлауға қатысты мәселелер бойынша сыртқы сарапшылар мен консультанттарды тарту жөніндегі ұсыныстарды белгіленген тәртіппен енгізу;

4) Қоғамның Директорлар кеңесіне Ережеге өзгерістер мен толықтыруларды енгізу жөнінде ұсынымдарды енгізу.

1. Комитет мүшелерінің міндеттері:

1) өз қызметін Жалғыз акционердің және жалпы Қоғамның мүддесі үшін Ережеге сәйкес адал жүзеге асыру және Қоғамның корпоративтік басқару кодексінің негізгі қағидаттарын сақтау;

2) өз міндеттерін тиімді орындау үшін жеткілікті уақыт бөлу;

3) Комитет жұмысына қатысу және оның отырыстарына қатысу;

4) Директорлар кеңесіне Комитеттің қызметі туралы жылдық есеп беру;

5) Комитет қызметін жүзеге асыру шеңберінде алынған ақпараттың құпиялығын сақтау;

6) Қоғамның Директорлар кеңесіне өзінің тәуелсіз директор мәртебесіндегі кез келген өзгерістері туралы немесе Комитеттің қабылдауы тиіс шешімдеріне байланысты мүдделер қақтығысының туындағаны туралы хабарлау.

 **5. Комитетті сайлау тәртібі және құрамы**

1. Комитет үш мүшеден құралған.
2. Комитет мүшелері Директорлар кеңесі мүшелерінің көпшілік дауысымен сайланады.
3. Комитет Төрағасы тәуелсіз директорлар арасынан сайланады. Сайлау туралы шешім Қоғамның Директорлар кеңесі мүшелерінің жалпы санының қарапайым көпшілік даусымен қабылданады. Қоғамның Директорлар кеңесі кез келген уақытта Комитет Төрағасын қайта сайлауға құқылы.
4. Комитет Төрағасы болмаған кезде оның міндеттерін Комитет отырысына қатысқан Комитет мүшелерінің жалпы санының қарапайым көпшілік даусымен ашық дауыс беру жолымен Комитет отырысында сайланатын Комитет мүшелерінің бірі орындайды.
5. Қажет болған жағдайда Комитет құрамына Комитетте жұмыс істеу үшін қажетті кәсіби білімі бар дауыс беру құқығы жоқ сарапшыларды қосуға болады. Комитеттің мақсаттарына, міндеттеріне және құзыретіне сәйкес салада кәсіби тәжірибесі мен біліктілігі бар сарапшылар Комитеттің тиімді қызметі мақсатында тартылады. Комитет құрамындағы сарапшылардың рөлі арнайы білім мен кәсіби тәжірибені пайдалана отырып шешім қабылдау кезінде Комитет мүшелерін қажетті ақпаратпен қамтамасыз ету болып табылады, бұл Комитетке мәселелерді жан-жақты зерделеуге және Директорлар кеңесіне ұсыныстарды әзірлеуге мүмкіндік береді.
6. Комитет хатшысының функцияларын Қоғамның Корпоративтік хатшысы жүзеге асырады.
7. Комитет мүшелерінің өкілеттік мерзімдері олардың Директорлар кеңесінің мүшелері ретіндегі өкілеттік мерзімдерімен сәйкес келеді, алайда, жыл сайын Директорлар кеңесімен қайта қаралуы мүмкін.
8. Директорлар кеңесі кез келген уақытта Комитет мүшесінің өкілеттігін мерзімінен бұрын тоқтатуға құқылы.

**6. Комитет Төрағасы**

1. Комитет Төрағасы өзі басқаратын Комитеттің жұмысын ұйымдастырады, атап айтқанда:

1) Комитет отырыстарын шақырады және оларға төрағалық етеді;

2) Комитет отырыстарының күн тәртібін, оның ішінде Комитет отырысында талқылау үшін шығарылатын мәселелердің құрамын бекітеді;

3) Комитет отырыстарында мәселелерді талқылауды ұйымдастырады, сондай-ақ отырысқа қатысуға шақырылған тұлғалардың пікірлерін тыңдайды;

4) Комитеттің шешімдерді қабылдауы үшін қажетті барынша толық және шынайы ақпарат алу мақсатында және олардың Қоғамның Директорлар кеңесімен тиімді өзара іс-қимылын қамтамасыз ету мақсатында Қоғамның Директорлар кеңесінің мүшелерімен, Қоғамның Басқарма мүшелерімен, Қоғамның құрылымдық бөлімшелерімен тұрақты байланыстарды қолдайды;

5) оның мүшелері арасында міндеттерді бөледі, оларға мәселені терең зерделеуге және Комитет отырысында қарау үшін материалдарды дайындауға байланысты тапсырмаларды береді;

6) Комитет шешімдерінің орындалуы бойынша жұмысты қамтамасыз етеді және үйлестіреді;

7) Директорлар кеңесі отырыстарының жоспарын ескере отырып, ағымдағы жылға арналған кезекті отырыстардың жоспарын әзірлейді, оның шешімдері мен жоспарларының орындалуын бақылайды;

8) Комитеттің қызметі туралы есепті дайындайды және жеке отырыста Қоғамның Директорлар кеңесінің алдында бір жылдағы қызметінің қорытындылары туралы есеп береді. Директорлар кеңесі жыл ішінде кез келген уақытта Комитеттен ағымдағы қызмет туралы есеп беруді талап етуге құқылы. Мұндай есепті дайындау және ұсыну мерзімдерін Қоғамның Директорлар кеңесі айқындайды.

**7. Комитет жұмысының тәртібі**

1. Комитеттің жұмысы отырыстар нысанында жүзеге асырылады.
2. Комитеттің отырыстары қажеттілігіне қарай, бірақ жылына кемінде төрт рет өткізіледі.
3. Корпоративтік хатшы Комитет отырыстарын дайындауды және өткізуді, отырыстарға материалдарды жинауды және жүйелеуді, Комитет мүшелеріне және шақырылған тұлғаларға Комитет отырыстарын өткізу туралы хабарламаларды, отырыстардың күн тәртібін, күн тәртібіндегі мәселелер бойынша материалдарды уақытылы жіберуді, отырыстарды хаттамалауды, Комитет шешімдерінің жобаларын дайындауды қамтамасыз етеді, қажетіне қарай Комитет отырыстарының хаттамаларынан үзінді көшірмелер береді, сондай-ақ барлық тиісті материалдардың кейіннен сақталуын қамтамасыз етеді. Корпоративтік хатшы Комитет мүшелерінің қажетті ақпаратты алуын қамтамасыз етеді.
4. Комитет отырысы Комитет төрағасының немесе Комитеттің кез келген мүшесінің бастамасы бойынша немесе Қоғамның Директорлар кеңесінің шешімі бойынша шақырылады.
5. Комитет төрағасы отырысты шақырудан бас тартқан жағдайда, бастамашы аталған талаппен Комитеттің отырысын шақыруға міндетті Қоғамның Директорлар кеңесіне жүгінуге құқылы.
6. Комитет отырыстарын өткізу туралы хабарлама күн тәртібімен бірге Комитеттің отырысы өткізілетін күнге дейін күнтізбелік 7 (жеті) күннен кешіктірілмей отырысқа қатысатын тұлғаларға жіберілуі тиіс.
7. Егер онда Комитет мүшелері санының кемінде жартысы қатысса, Комитет отырысы заңды болып табылады.
8. Дауыс беру кезінде Комитет Төрағасы мен оның мүшелері дауыс беруге құқығы бар Комитет мүшелерінің ғана қатысуымен Комитет отырысының күн тәртібіндегі мәселелер бойынша дауыс беру туралы шешім қабылдай алады. Мұндай жағдайда, байқаушылар ретінде Комитет отырысына қатысуға шақырылған сарапшылар мен басқа да тұлғалар Комитет отырысына мәселелерді талқылау кезінде ғана қатысады, ал дауыс беру кезінде мәжіліс залынан кетеді.
9. Комитет отырыстарына Комитет отырысының күн тәртібіндегі мәселелер бойынша дауыс беру құқығы жоқ үшінші тұлғалар Комитет төрағасының шақыруы бойынша қатыса алады.

Комитеттің шешімдері хаттамамен ресімделеді.

1. Комитет отырыстары хаттаманы ресімдей отырып, күндізгі нысанда өткізіледі. Қолайлы жағдайлар жасау және комитеттің отырыстарын өткізуге арналған шығындарды қысқарту мақсатында техникалық байланыс құралдары арқылы комитет мүшелерінің қатысуына жол беріледі.
2. Комитет отырысының хаттамасына отырысқа қатысқан Комитеттің барлық мүшелері және Корпоративтік хатшы қол қояды.

Қол қойылған отырыс хаттамасы/Комитеттің шешімі Директорлар кеңесінің отырысына материалдарды ресімдеу үшін Корпоративтік хатшыға ұсынылады. Комитет мүшелерінің әрқайсысы Комитет отырысының хаттамасына күн тәртібіндегі мәселелер бойынша ерекше пікір енгізуге бастамашылық жасауға құқылы.

1. Комитет шешімдерді отырысқа қатысып отырған Комитет мүшелерінің қарапайым көпшілік даусымен қабылдайды. Дауыстар тең болған жағдайда, Комитет төрағасының дауысы шешуші болып табылады.

**8. Қорытынды ережелер**

1. Ережені, сондай-ақ оған енгізілетін өзгерістер мен толықтыруларды Қоғамның Директорлар кеңесі бекітеді.
2. Егер Қазақстан Республикасының заңнамасын өзгерту нәтижесінде Ереженің жекелеген тармақтары оған қайшы келсе, бұл тармақтардың күші жойылады және Ережеге өзгерістер енгізілгенге дейін Қоғам Қазақстан Республикасы заңнамасының талаптарын басшылыққа алады.